# *Proiect*

## GUVERNUL REPUBLICII MOLDOVA

**HOTĂRÂRE nr. \_\_\_**

**din \_\_\_\_\_\_\_\_\_\_\_\_\_2017**

Chișinău

**cu privire la crearea Societăţii pe Acţiuni**

**„Centrul de Gestionare a Deșeurilor Periculoase”**

În temeiul art. 6 alin. (1) lit. e) din Legea nr.121-XVI din 4 mai 2007 privind administrarea şi deetatizarea proprietății publice (Monitorul Oficial al Republicii Moldova, 2007, nr. 90-93, art. 401), cu modificările şi completările ulterioare, al Legii nr. 1134-XIII din 2 aprilie 1997 privind societăţile pe acţiuni (republicată în Monitorul Oficial al Republicii Moldova, 2008, nr. 1-4, art. 1), cu modificările şi completările ulterioare, art. 8 lit. c) şi art. 62 alin. (1) a Legii nr. 209 din 29 iulie 2016 privind deșeurile (Monitorul Oficial al Republicii Moldova, 2016, nr. 459-471, art. 916), în scopul asigurării unei abordări integrate, eficiente și transparente a gestionării sectorului deșeurilor periculoase în Republica Moldova și, în deosebi, a creării rețelei de eliminare și valorificare a deșeurilor, Guvernul HOTĂRĂŞTE:

1. Se acceptă propunerea Ministerului Agriculturii, Dezvoltării Regionale și Mediului privind crearea, în modul stabilit de lege, a Societății pe Acțiuni „Centrul de Gestionare a Deșeurilor Periculoase”, cu cota integrală de stat.
2. Se stabilește că Agenția Proprietății Publice va exercita funcția de deținător de acțiuni în societatea nou-creată.
3. Se învesteşte Societatea pe Acţiuni „Centrul de Gestionare a Deșeurilor Periculoase”, cu dreptul de a desfășura următoarele activități în domeniul gestionării sectorului deșeurilor periculoase: identificarea soluțiilor pentru reciclarea/eliminarea deșeurilor periculoase acumulate istoric direct de la locul păstrării acestora, colectarea și stocarea temporară a fluxurilor curente de deșeuri periculoase, pentru a fi transportate la operatori autorizați pentru reciclare/ tratare deșeuri periculoase, inclusiv solidificarea unor categorii de deșeuri pentru depozitare pe depozit de deșeuri nepericuloase, reciclarea lămpilor fluorescente și a altor deșeuri cu conținut de mercur (dispozitive de măsurat cu conținut de Hg) în condiții sigure de protecție a mediului, prestarea, la solicitarea beneficiarului, serviciilor pentru eliminarea deșeurilor periculoase pe teritoriul solicitantului (deșeuri de azbest, terenuri contaminate, etc.).

4. Ministerul Agriculturii, Dezvoltării Regionale și Mediului:

  1) va asigura, în termen de 6 luni, înregistrarea, în modul stabilit, a Societăţii pe Acţiuni „Centrul de Gestionare a Deșeurilor Periculoase”;

  2) va crea condițiile necesare pentru activitatea societății pe acțiuni nou-create;

3) va monitoriza activitatea societății fondate şi după caz va înainta propuneri de îmbunătățire a activității acesteia;

4) va asigura conlucrarea cu organismele internaționale și potențialii donatori în scopul atragerii asistenței tehnice destinată construcției și dotării edificiilor pentru activitatea Societatății pe Acțiuni.

  5. Controlul asupra executării prezentei hotărâri revine Ministerului Agriculturii, Dezvoltării Regionale și Mediului.

|  |  |
| --- | --- |
| **PRIM-MINISTRU** | **Pavel FILIP** |
| **Contrasemnează:** |  |
| **Viceprim-ministru,**  **ministrul economiei**  **Ministrul Finanțelor**  **Ministrul Agriculturii, Dezvoltării Regionale și Mediului** | **Octavian CALMÎC**    **Octavian ARMAȘU**    **Vasile BÎTCA** |
|  |  |